91 sarnaqäwi: Jesusax mä qullun yatichäna
JESUSAR uñtma. Galileankir mä qullun waljanir yatichaski. Jupa jak’ankirinakax arkirinakapawa. Uka arkirinakapatxa tunka payaniruw apostolanakapatak ajllïna. Apostolanakax Jesusan wali munat arkirinakapänwa. ¿Kamsatäpxänsa?
Nayrïrixa Simón Pedro satänwa ukat jilapasti Andrés satarakïnwa. Ukatxa, Santiagompi Juan jilapampi. Ukat mayni apostolaxa Santiago satarakikïnwa, ukat yaqhaxa Simón satarakïnwa. Pä apostolaw Judas satapxänxa. Mayax Judas Iscariote ukat maynir Judasax Tadeo satänwa. Ukat maynix Felipe satänwa ukat yaqhasti Natanael sata (yaqha sutipax Bartolomé), ukat Mateompi Tomasimpi.
Samariat kutt’xasawa ‘alaxpach apnaqäwix jak’ankiw’ sasax nayraqat yatiyäna. ¿Kamsañsa muni apnaqäwi aruxa uk yattati? Diosan suma gobiernopa sañwa muni. Jesusaw apnaqirit utt’ayataxa. Jesusaw alaxpachat apnaqani ukat aka Uraqpacharuw sumankañ apanini. Diosan apnaqäwipax apnaqxani ukhaxa uraqpachaw suma huertaptayatäni.
Akanxa, Jesusax Diosan apnaqäwip tuqitwa jaqinakar yatichaski. ‘Jumanakax akham mayisipxäta: ‘Alaxpachankir nanakan Awkija, sutimax jach’añchatäpan. Apnaqäwimax jutpan. Munañamax luraspan alaxpachansa aka Uraqinsa’ sasaw Jesusax saski. Waljaniwa ‘Jesusan mayisïwipa’ sasa aka mayisïwirux uñt’apxi. Yaqhipanakax ‘Nanakan Awkija’ sapxarakiwa. ¿Jesusan mayisïwip taqpach sasmati?
Maynit maynikamax kunjamsa uñjasipxañapa uka tuqitwa Jesusax yaticharakïna. ‘Kunjam uñjatäñtï munapkta ukham mayninakarux uñjapxarakim’ sasaw säna. ¿Mayninakax munasiñamp uñjapxtam ukax janit jumatakix askïki? Jïsa, ukatwa mayninakarux sum uñjañasaxa. ¡Wali askipunïniw kunapachatï aka Uraqin taqinis ukham munasiñampi uñjasxapxani ukapachaxa!, ¿janichä?
Mateo 5 jaljat 7 jaljakama; 10:1-4.
Jiskt’äwinaka
- Kunjamtï aka dibujon uñjaskixa, ¿kawkinsa Jesusax yatichaski, ukat jupa jak’ankaski uka tatanakax khitinakasa?
- ¿12 apostolanakan sutinakapax kawkïrinakasa?
- ¿Kunas Jesusax yatichkäna uka Apnaqäwixa?
- ¿Kun mayipxäta sasasa Jesusax yatichäna?
- ¿Maynit maynikamax kunjam uñjasiñasax säns Jesusaxa?
Yaqha jiskt’äwinakampi
- Liyt’añamawa Mateo 5:1-12.
¿Diosan Arupata yatiqañ munatasxa kuna tuqinakatsa uñacht’aysnaxa? (Mat. 5:3; Rom. 10:13-15; 1 Tim. 4:13, 15, 16.)
- Liyt’añamawa Mateo 5:21-26.
¿Jilat kullakanakasampi jan wal apaskañänixa Jehová Diosampix janiw sumankkaraksnati ukxa kunjamsa Mateo 5:23, 24 jisk’a t’aqax uñacht’ayistu? (Mat. 6:14, 15; Sal. 133:1; Col. 3:13; 1 Juan 4:20.)
- Liyt’añamawa Mateo 6:1-8.
¿Fariseonakan kuna jan wali luräwinakapsa cristianonakax jan lurapxañapäki? (Luc. 18:11, 12; 1 Cor. 4:6, 7; 2 Cor. 9:7.)
- Liyt’añamawa Mateo 6:25-34.
¿Manq’añansa isisiñansa Jehová Diosaruw atinisiñasa uka tuqitxa kuns Jesusax yatichäna? (Éxo. 16:4; Sal. 37:25; Fili. 4:6.)
- Liyt’añamawa Mateo 7:1-11.
¿Kunsa yatichistu Mateo 7:5 jisk’a t’aqaxa? (Pro. 26:12; Rom. 2:1; 14:10; Sant. 4:11, 12.)
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn